b'\n_START_ARTICLE_\nJordi, emperador de Trebisonda\n_START_SECTION_\nRegnat\n_START_PARAGRAPH_\nEls detalls dels assumptes interns del seu regnat s\xc3\xb3n escassos. M\xc3\xa9s enll\xc3\xa0 de la durada del seu regnat, tot el que es pot llegir en la Cr\xc3\xb2nica de Miquel Panaretos \xc3\xa9s que "va ser tra\xc3\xaft pels seus funcionaris a la muntanya de Taurezion i fet presoner al juny [del 1280]". Per altra banda hi ha tres cr\xc3\xb2niques arm\xc3\xa8nies diferents que asseguren que Jordi va morir assassinat per Abaqa, el khan de l\'Il-khanat, juntament amb l\'atabeg de Lori, i  que encara era ben viu el 1284, quan va tornar a Trebisonda i va intentar de recuperar el seu tron durant el regnat del seu germ\xc3\xa0 Joan II, \xc3\xa8poca en qu\xc3\xa8 Panaretos afirma que se\'l coneixia amb el sobrenom de "el Vagabund".\n_START_SECTION_\nPol\xc3\xadtica interna\n_START_PARAGRAPH_\nSegons els estudis de Michel Kur\xc5\xa1anskis, l\'ambaixada que Manuel I va enviar el 1253 al rei Llu\xc3\xads IX de Fran\xc3\xa7a, que estava per aquella \xc3\xa8poca a Sid\xc3\xb3, per cercar una esposa, va ser l\'acte d\'un vidu. Aquest fer serveix a Kur\xc5\xa1anskis de punt de partida per arribar a la conclusi\xc3\xb3 que el matrimoni entre el pare de Jordi Comn\xc3\xa8 i la seva mare, Irene Syrikaina, va tenir lloc aquell any, per tant es pot deduir que Jordi no tindria m\xc3\xa9s de 13 anys quan fou coronat, en successi\xc3\xb3 del seu germ\xc3\xa0 Andr\xc3\xb2nic II Comn\xc3\xa8 el 1266. \xc3\x89s probable, doncs, que durant els primers anys del seu regnat el govern estigu\xc3\xa9s en mans d\'un regent de m\xc3\xa9s edat.\n_START_SECTION_\nPol\xc3\xadtica externa\n_START_PARAGRAPH_\nEls detalls sobre la seva pol\xc3\xadtica exterior s\xc3\xb3n, en comparaci\xc3\xb3, m\xc3\xa9s abundants. El seu rival en les aspiracions a ocupar el tron de l\'Imperi Bizant\xc3\xad, Miquel VIII Pale\xc3\xb2leg, va cedir a la proposta del papa i dels reis europeus d\'unir l\'Esgl\xc3\xa9sia Cat\xc3\xb2lica i l\'Esgl\xc3\xa9sia Ortodoxa, decisi\xc3\xb3 que va quedar per escrit en el Concili de Li\xc3\xb3 II de l\'any 1274; aix\xc3\xb2 va fer que Jordi Comn\xc3\xa8 fou vist com el defensor de la facci\xc3\xb3 contr\xc3\xa0ria a la uni\xc3\xb3. _NEWLINE_Jordi va estar amena\xc3\xa7at per Perv\xc3\xa2ne, que controlava el territori des de Sinope a l\'oest de Samtskh\xc3\xa9 (Ge\xc3\xb2rgia) fins a l\'est; Imer\xc3\xa8tia tamb\xc3\xa9 era una amena\xc3\xa7a potencial, i el seu governant, David VI de Ge\xc3\xb2rgia es va casar amb una de les filles de Miquel Pale\xc3\xb2leg el 1267. L\'emperador bizant\xc3\xad havia establert tamb\xc3\xa9 alian\xc3\xa7a amb l\'Il-khanat per mitj\xc3\xa0 del matrimoni d\'una altra filla amb el khan Abaqa. Tot plegat va fer que Jordi Comn\xc3\xa8 es vei\xc3\xa9s for\xc3\xa7at a negociar amb els enemics de Miquel Pale\xc3\xb2leg. Carles I d\'Anjou, rei de N\xc3\xa0pols, probablement l\'any 1266 o 1267, es va comunicar per carta amb Jordi Comn\xc3\xa8; la resposta es desconeix. El protonotari Ogerius va informar al papa Nicolau III que Jordi estava amo\xc3\xafnat per la uni\xc3\xb3 eclesi\xc3\xa0stica que l\'emperador bizant\xc3\xad havia acordat. La difer\xc3\xa8ncia essencial entre ambd\xc3\xb3s governants era que mentre Miquel obligava els seus s\xc3\xbabdits a una uni\xc3\xb3 que molts no volien i fent aix\xc3\xb2 era vist com un heretge, Jordi escoltava les queixes dels antiunionstes i els acollia al seu regne, sent el defensor de l\'ortod\xc3\xb2xia._NEWLINE_En els Annals del bisbe Esteve consta que Jordi Comn\xc3\xa8 va tenir una filla que es va casar amb un home de la noblesa georgiana. Una altra possible filla (o germana) es va casar amb el rei Demetri II de Ge\xc3\xb2rgia.\n_START_SECTION_\nLa tra\xc3\xafci\xc3\xb3 a Taurezion\n_START_PARAGRAPH_\nL\'\xc3\xbanic text que esmenta la tra\xc3\xafci\xc3\xb3 a la muntanya de Taurezion \xc3\xa9s el de Miquel Panaretos, per\xc3\xb2 no es coneix cap relleu muntany\xc3\xb3s amb aquest nom. S\'han suggerit diverses explicacions, una d\'elles diu que podria ser un lloc a les Muntanyes del Taure, que estan al sud de Trebisonda, o potser es referia a Taroutza, a l\'est d\'Anat\xc3\xb2lia. Bryer, tot i que accepta que no es pot establir cap lloc amb certesa, creu que podria haver un altre possible lloc: Tabriz, que en aquell temps es pronunciava de forma semblant a Taurezion, i que en idioma armeni es troba escrit de dues formes diferents segons la pron\xc3\xbancia de la zona T\'awrez i Davrez; aquesta mateixa ciutat en el llibre de Marco Polo \xc3\xa9s anomenada "Tauris", i un bisbe siri es va referir a ella el 1277 amb la forma "Taurezium"._NEWLINE_Pel que fa a la forma com va ser tra\xc3\xaft, hi ha almenys dues hip\xc3\xb2tesis. Per una banda, George Finlay i William Miller ho interpreten en el sentit que va ser capturat en batalla, explicaci\xc3\xb3 que ha estat secundada per altres historiadors. Per altra banda, Anthony Bryer va publicar un article argumentant que calia interpretar-ho en el sentit que Jordi Comn\xc3\xa8 va ser tra\xc3\xaft pels governadors del khan Abaqa en una muntanya propera a Tabriz, on Abaqa estava residint l\'estiu del 1280. Altres acad\xc3\xa8mics, com ara Michel Kur\xc5\xa1anskis, han donat per bona la interpretaci\xc3\xb3 de Bryer._NEWLINE_Bryer encara va m\xc3\xa9s enll\xc3\xa0 en les seves deduccions: no hi ha cap prova que demostri que Jordi Comn\xc3\xa8 arrib\xc3\xa9s a assumir el t\xc3\xadtol d\'emperador (en grec, \xce\x92\xce\xb1\xcf\x83\xce\xb9\xce\xbb\xce\xb5\xcf\x8d\xcf\x82, basileus), per\xc3\xb2 s\xc3\xad que n\'hi ha que el seu pare Manuel I el tingu\xc3\xa9s aquest t\xc3\xadtol abans que ell i tamb\xc3\xa9 el seu germ\xc3\xa0 Joan II despr\xc3\xa9s d\'ell. No hi ha monedes de plata amb el seu nom, tot i que se\'n van encunyar un gran nombre durant el regnat del seu pare (m\xc3\xa9s de 200 tipus diferents d\'aspers); Bryer creu que les monedes que es van encunyar durant el seu regnat seguien portant el nom del seu pare. En una moneda de coure de la seva \xc3\xa8poca porta la inscripci\xc3\xb3 \xce\x9c\xce\xad\xce\xb3\xce\xb1\xcf\x82 \xce\x9a\xce\xbf\xce\xbc\xce\xbd\xce\xb7\xce\xbd\xcf\x8c\xcf\x82 (El Gran Comn\xc3\xa8), mentre que en una altra est\xc3\xa0 la paraula \xce\xb4\xce\xb5\xcf\x83\xcf\x80\xcf\x8c\xcf\x84\xce\xb7\xcf\x82 (\xc2\xabd\xc3\xa8spota\xc2\xbb), un t\xc3\xadtol que substitueix el d\'emperador, per\xc3\xb2 que s\'emprava per a dignitats inferiors. I encara m\xc3\xa9s estrany, est\xc3\xa0 el fet que \xc3\xa9s l\'\xc3\xbanic governant que a la Cr\xc3\xb2nica de Panaretos que no porta el sobrenom de Gran Comn\xc3\xa8, i tampoc es refereix a la seva mare Irene Syrikaina com la "despoina". \xc3\x89s possible que Abaqa li denegu\xc3\xa9s el dret a emprar el tractament de Gran Comn\xc3\xa8 i es vei\xc3\xa9 obligat a emprar el t\xc3\xadtol de d\xc3\xa8spota en un dels tipus de moneda, a m\xc3\xa9s de negar-li el dret a encunyar monedes de plata._NEWLINE_Per explicar la contradicci\xc3\xb3 entre les cr\xc3\xb2niques arm\xc3\xa8nies que diuen que era rei el 1284, quatre anys m\xc3\xa9s del que diu Panaretos, Bryer opina que no devia ser cap impostor el qui consta com a governant de Trebisonda l\'any 1284, perqu\xc3\xa8 no \xc3\xa9s gens probable que Joan II li negu\xc3\xa9s el reconeixement al seu germ\xc3\xa0. Bryer suggereix que per, diverses raons, Abaqa el va rellevar del seu c\xc3\xa0rrec i el va empresonar, i a la mort d\'aquest l\'1 d\'abril del 1282, Jordi fou alliberat. Llavors va anar a visitar el seu gendre Demetri i des de Ge\xc3\xb2rgia va fer un atac per recuperar el tron de Trebisonda el 1284, per\xc3\xb2 poc despr\xc3\xa9s va ser rebutjat pels mateixos que l\'havien tra\xc3\xaft quatre anys abans.'